Ondersoek ná 2 in vliegongeluk sterf | Netwerk24
Deur Ané Van Zyl 17 Augustus 2019 22:16
Die wrakstukke van die Cessna 172-vliegtuig wat naby Hartebeespoortdam neergestort het. Twee mans is in die ongeluk dood.Foto: Verskaf
Die Burgerlugvaartowerheid (BLO) stel ondersoek in na ’n vliegtuigongeluk naby Hartbeespoortdam. Die lyke van twee mans is Saterdag gevind in die wrakstukke van ’n Cessna 172-vliegtuig nadat dit Vrydag reeds vermis geraak het.
“Die afdeling vir ongelukke en voorvalle het begin om inligting in te win oor die omstandighede en oorsake wat tot die ongeluk gelei het,” sê Kabelo Ledwaba, woordvoerder van die BLO.
“Die vliegtuig het van die Grand Central-lughawe in Midrand vertrek vir ’n oefenvlug. Ongelukkig het dit neergestort,” sê hy.
Ross Campbell, woordvoerder van ER24, sê hulle het lede van die soek-en-reddingspan en die polisie bygestaan toe hulle Saterdag omstreeks 12:30 op die toneel aankom.
Albei mans was dood.
Letwaba wou nie die name van die oorledenes bekend maak nie, en het gesê net die polisie mag dit doen.
Kapt. Kay Makhubela, polisiewoordvoerder, kon Saterdagaand nie telefonies bereik word om die oorledenes se name te bevestig nie.